EUROOPA KOMISJON Brüssel,22.2.2018 COM(2018) 78 final KOMISJONI ARUANNE NÕUKOGULE ülemeremaadele ja -territooriumidele 11. Euroopa Arengufondi raames antud rahalise abi rakendamise kohta 2017. aastal



Sissejuhatus Ülemeremaade ja -territooriumide assotsieerimise otsusega (edaspidi „ÜMTde assotsieerimise otsus“) kehtestatakse ülemeremaade ja -territooriumide (ÜMTd), nendega seotud liikmesriikide ja Euroopa Liidu vaheliste suhete õigusraamistik. Euroopa Liidu toimimise lepingu (edaspidi „ELi toimimise leping“) kohaselt on ÜMTde assotsieerimise otsuse eesmärk toetada ÜMTde säästvat arengut ja edendada liidu väärtusi maailmas. ÜMTdele antakse rahalist abi peamiselt Euroopa Arengufondi (EAF) kaudu ning 11. EAFist eraldatavatest vahenditest on programmitöö perioodiks 2014–2020 ette nähtud 364,5 miljonit eurot . Kooskõlas ÜMTde assotsieerimise otsuse artikliga 91 tõstetakse selles aruandes esile 11. EAFist ÜMTdele eraldatud vahendite rakendamisel 2017. aastal tehtud edusamme. 11. EAFist ÜMTdele eraldatavad rahalised vahendid 11. EAFi raames ÜMTdele kättesaadavad vahendid jaotuvad kooskõlas ÜMTde assotsieerimise otsuse II lisaga järgmisteks eraldisteks: ·229,5 miljonit eurot vahendite territoriaalseks (kahepoolseks) jaotuseks; ·100 miljonit eurot piirkondlikule koostööle ja integratsioonile; ·21,5 miljonit eurot humanitaar- ja hädaabi rahastamiseks või abi rahastamiseks eksporditulu kõikumise korral; ·5 miljonit eurot intressitoetuste ja tehnilise abi rahastamiseks Euroopa Investeerimispanga ÜMTde investeerimisrahastust; ·8,5 miljonit eurot uuringuteks või tehnilise abi meetmetele kooskõlas ÜMTde assotsieerimise otsuse artikliga 81. Kooskõlas ÜMTde assotsieerimise otsuses kehtestatud kriteeriumidega leitakse, et kuusteist ÜMTd on 11. EAFist eraldatavate vahendite territoriaalseks jaotuseks rahastamiskõlblikud. Tuleb märkida, et Gröönimaad rahastatakse otse ELi üldeelarvest Gröönimaad käsitleva otsuse alusel. Nelja piirkondliku programmi eesmärk on edendada sama piirkonna ühesuguste probleemide ja prioriteetidega ÜMTde koostööd. Vahendite piirkondliku jaotuse alusel rahastatavate meetmetega toetatakse nimetatud probleeme käsitlevate kõikehõlmavate piirkondlike programmide ja projektide arendamist ja rahastamist. ÜMTsid julgustatakse aktiivselt looma partnerlusi muude rahastamisallikatega, sealhulgas Euroopa Liidu rahastamisvahendid, naabruses asuvate Aafrika, Kariibi mere ja Vaikse ookeani piirkonna riikide rühma (AKV) ja/või kolmandate riikide ning ka ELi äärepoolseimate piirkondadega tehtava koostöö kaudu. Programmitöö protsess 11. EAFi vahendite eraldamisel ÜMTdele ÜMTde assotsieerimise otsusega on ÜMTdele kehtestatud spetsiaalne programmitöö protsess. Erinevalt AKV riikidest ei ole programmitöö aluseks riiklikud soovituskavad, vaid programmidokumendi väljatöötamine. Dokument koosneb kahest osast: a) ELi reageerimisstrateegiast (A osa) ja b) tegevusdokumendist (B osa). Iga ÜMTde programmidokument, mis sisaldab nii strateegilisi suunitlusi kui ka programmi üksikasjalikku kirjeldust, kiidetakse heaks vaid ühe komisjoni ametliku otsusega. See tähendab, et programmidokumenti ei saa võtta vastu enne, kui strateegia ja tegevusdokument on välja töötatud ja ametlikult kokku lepitud. Eelarvetoetus on eelistatuim territoriaalsete eraldiste rakendamise viis ÜMTdes. ÜMTdel lasub põhivastutus programmidokumentide koostamise, sealhulgas strateegiate aluseks olevate prioriteetide kehtestamise ja vajaliku kohaliku konsulteerimise tagamise eest. ÜMTde palvel on neile programmitöö protsessi ajal pakutud tehnilist abi vastavalt ÜMTde assotsieerimise otsuse artiklile 81. ÜMTdele on antud konkreetsed juhised 2014.–2020. aasta programmitöö protsessi mitmesuguste aspektide kohta: koostatud on põhjalikud spetsiaalselt ÜMTdele suunatud programmitöö juhised, millele riigid ja territooriumid toetuvad. Need hõlmavad nii programmi suunitlust kui ka konkreetseid vorme programmidokumendi väljatöötamise eri etappide jaoks; ELi eelarvetoetuse suunised (10. lisa), mida muudeti 2017. aasta septembris, sisaldavad konkreetseid ning paindlikumaid näpunäiteid eelarvetoetuse meetmete heakskiitmiseks ja haldamiseks ÜMTdes ja teistes väikestes arenevates saareriikides (SIDS). ÜMTde, AKV/naaberriikide ja äärepoolseimate piirkondade vahelise koostöö edendamiseks on koostatud suunavad märkused, millega lihtsustatakse ja soodustatakse EAFi ja Euroopa Regionaalarengu Fondi rahastatavate ühisprojektide elluviimist. Territoriaalsete eraldiste rakendamise viisiks on enamik ÜMTsid pakkunud eelarvetoetuse, mis mitmel juhul kujutab endast teretulnud muutust võrreldes varem kasutatud projekti rakendamise viisidega, eeskätt Curaçao, Prantsuse Polüneesia, Sint Eustatiuse ning Wallise ja Futuna puhul. Eelarvetoetus on tegelikult tõhus viis laiahaardeliste, pikaajaliste ja struktuuriliste probleemide ja ohtudega tegelemiseks.

Olukord 2017. aastal a)Orkaanid Kariibi mere piirkonnas 2017. aasta septembris tabas mitut Kariibi ülemeremaad ja -territooriumi kaks viienda kategooria orkaani Irma ja Maria. Orkaanidega kaasnesid eluohtlikud tuuled (300 km/h), tormilainetused ja tugevad vihmasajud, tekitades laiaulatuslikku kahju eluasemele ja põhitaristule. Kõige rängemalt said ÜMTdest kannatada Anguilla, Sint Maarten, Turksi ja Caicos, Saint-Barthélemy ja Briti Neitsisaared. Kahjustada said ka Montserrat, Saba ja Sint Eustatius. Pärast orkaane korraldasid Euroopa Komisjon, kannatada saanud ÜMTd ja nende liikmesriigid mitu kohtumist, et jagada viivitamata kogu vajalikku häda-/humanitaarabiga seotud teavet ÜMTde ja liikmesriikidega. Euroopa kodanikukaitse ja humanitaarabioperatsioonide peadirektoraat (ECHO) andis Turksi ja Caicose saartele (60 000 eurot) ja Sint Maartenile (80 000 eurot) koos Pan-Ameerika Terviseorganisatsiooniga piirkondliku programmi kaudu kohest hädaabi. Meetmetega keskendutakse kannatada saanud tervishoiutaristus tehtavatele väikestele taastamistöödele, et taastada esmased teenused, tagada tervishoiuasutustes juurdepääs puhtale veele ja haavatavate kogukondade epidemioloogiline seire. Lisaks sellele aktiveerisid Madalmaad Euroopa kodanikukaitse mehhanismi, et evakueerida Sint Maarteni elanikud õhu kaudu ja maksta kinni Madalmaade mitterahalise abi (sh autod, veokid ja raskeveokid) kohale toimetanud Madalmaade laeva transpordikulud. Rahvusvahelise koostöö ja arengu peadirektoraat tegi ametiasutustega aktiivset koostööd, et tagada, et 11. EAFist rahastatavates territoriaalsetes ja piirkondlikes programmides võetaks arvesse orkaani Irma järgset olukorda ÜMTdes, ja toetada ÜMTde püüdlusi suurema vastupanuvõime saavutamiseks. Sellega seoses maksti osana katastroofijärgsest abist 11. EAFi eelarvetoetusprogrammide kaudu Anguilla ning Turksi ja Caicose haridussektorile viivitamata välja 3,6 miljoni euro ja 4 miljoni euro suurused summad. Lisaks sellele võetakse ÜMTde pikaajalise vastupanuvõime suurendamise toetamiseks 11. EAFi Kariibi mere piirkondliku programmi raames kasutusele uus vastupanuvõime suurendamise horisontaalne komponent, mis on kooskõlas Euroopa arengukonsensusega, milles rõhutatakse pühendumust vastupanuvõime tugevdamisele. 11. EAFi eraldamata vahendite reservi B (21,5 miljonit eurot) võimaliku kasutusele võtmise raames tegeleb rahvusvahelise koostöö ja arengu peadirektoraat praegu kõige enam kannatada saanud ÜMTde esitatud taotluste hindamisega. Selleks eraldati soovituslikud viis miljonit eurot 60,5 miljoni euro suurusest summast, mille ELi rahvusvahelise koostöö ja arengu volinik oli Euroopa Liidu nimel lubanud 21. novembril 2017 New Yorgis toimunud rahastajate kõrgetasemelisel konverentsil, et toetada kannatada saanud ülemeremaade ja -territooriumide ülesehitustöid. b)Toimunud konsultatsioonid Programmitöö algusest saadik (2013. aasta detsember) on Euroopa Komisjon ÜMTsid aktiivselt toetanud kogu programmitöö protsessi ajal, rahastades ja/või toetades seminaride, õpikodade ja konverentside korraldamist, et määrata kindlaks ühised prioriteedid ja eesmärgid. Neid kontakte on kogu 2017. aasta jooksul olnud palju ja need on olnud väga kasulikud. 2016. aastal toimunud eri konsultatiivkohtumiste tulemustele toetudes oli 15. ÜMTde ja ELi foorumi nädal (22.–26. veebruar 2017) ÜMTde jaoks suurepärane võimalus kohtuda piirkondlikul tasandil ja edendada programmitöö protsessi, nii et Kariibi mere ja Vaikse ookeani piirkonna ÜMTdel oli võimalus liikuda edasi ja viia lõpule oma piirkondlike programmide väljavalimisetapp. 2.–3. aprilli 2017. aasta piirkondlik seminar ja Vaikse ookeani piirkonna ÜMTde jaoks 24.–27. oktoobril Nouméas korraldatud seminari õpikojad võimaldasid viia lõpule vormistamise etapi. Seminaril pöörati erilist tähelepanu võimalike sünergiate määratlemisele AKV piirkondliku programmi, piirkondliku integratsiooni edasise arengu ja AKV naaberriikidega tehtava koostöö vahel. Kariibi mere piirkondliku programmi vormistamise etapi edenemisele aitas konstruktiivselt kaasa 2017. aasta novembris Bonaire’is toimunud piirkondlik õpikoda, mis toimus pärast piirkonda tabanud orkaane. Õpikoda võimaldas võtta kasutusele uue vastupanuvõime suurendamise horisontaalse komponendi ja teha edusamme rakenduspartneri valikul ja eelarve soovituslikul jaotamisel komponentide kaupa. Samuti toimusid ÜMTde ja Euroopa Komisjoni talituste vahel viljakad mõttevahetused ÜMTde vahelise teemaprogrammi üle. 2017. aasta juulis toimunud keskkonna- ja kliimamuutuste alase partnerlustöörühma kohtumine oli näiteks võimalus viia edasi 11. EAFi temaatilise programmi kliimamuutuste komponendi programmitööd. See kohtumine tugines temaatilise programmi teisele komponendile – säästev energia – keskendunud ja 2016. aasta juulis toimunud keskkonna- ja kliimamuutuste alase partnerlustöörühma kohtumise tulemustele ja täiendas neid. ÜMTd ja Euroopa Liit taaskinnitasid ka tugevat pühendumust taastuvenergia valdkonnale energeetikaministrite kolmandal tippkohtumisel ja mereenergia õpikojal, mis toimus 6.–7. detsembril 2017. aastal Brüsselis. Tänu ÜMTde assotsieerimise otsusega loodud assotsieerimisfoorumitele edenesid ka arutelud ühiste strateegiliste prioriteetide teemal. Tehnilisel tasandil korraldati 2017. aastal neli kolmepoolset kohtumist komisjoni, ÜMTde esindajate ja seotud liikmesriikide vahel, et pakkuda võimalust komisjoni, ÜMTde ja liikmesriikide esindajate vaheliseks dialoogiks ning 11. EAFi vahendite kasvamist, rakendamise ja kavandamise jälgimiseks. Veebruaris 2017 korraldati poliitilisel tasandil 15. ÜMT-ELi foorum, mis tugines 2016. aastal toimunud 14. ÜMT-ELi foorumi järeldustele. Foorumil kinnitasid EL, ÜMTd ja nende liikmesriigid kindlat pühendumust vastupanuvõime ja jätkusuutlikkuse suurendamiseks, et leida kestvad lahendused sellistele keerulistele ja ühistele probleemidele nagu kliimamuutused, katastroofiohu vähendamine ja taastuvenergia, ja tunnistasid piirkondliku koostöö tähtsust. Foorumi tulemused andsid otsese panuse temaatilistesse ja piirkondlikesse programmidesse. 15. ÜMTde ja ELi foorumi järel korraldati kolmepoolsed kohtumised komisjoni, ÜMTde territoriaalsete/piirkondlike eelarvevahendite käsutajate ja seotud liikmesriikide vahel. Nendel kohtumistel käsitleti programmitöö ja rahaliste vahendite rakendamisega seotud võimalikke küsimusi ning tehti konkreetseid plaane järgmiste sammude kohta. c)11. EAFi territoriaalsed ja piirkondlikud programmid

Tänu kõigi asjaomaste poolte ühisele pühendumusele on tehtud märkimisväärseid edusamme 11. EAFi vahendite kavandamisel 2016. ja 2017. aastal. 2016. ja 2017. aastal võeti tehniline abi täiel määral kasutusse, et toetada territoriaalsete ja piirkondlike eelarvevahendite käsutajaid programmitöö protsessis kooskõlas ÜMTde assotsieerimise otsuse artikliga 81. 2017. aasta lõpuks oli tehtud tehnilise abi lepinguid või uuringuid ÜMTde valdkonnapõhiste strateegiate määratlemiseks või ÜMTde eelarvetoetuse saamise kõlblikkuse kindlakstegemiseks kogumahus 3,64 miljonit eurot 11. EAFi tehnilise koostöö rahastu I ja II raames. Piirkondlikul tasandil on kõik ELi reageerimisstrateegiad heaks kiidetud (välja arvatud Curaçao ja Sint Maarten). Saint Helena lõpetas 2017. aasta teisel kolmandikul väljavalimisetapi ja 2017. aasta detsembris vormistamise etapi. Lisaks 2016. aasta sügisel allkirjastatud Saint-Pierre’i ja Miqueloni programmidokumentidele allkirjastas volinik Neven Mimica 2017. aasta veebruaris Arubal toimunud 15. ÜMTde ja ELi foorumil viis programmidokumenti Uus-Kaledoonia, Turksi ja Caicose saarte, Saba, Sint Eustatiuse ja Anguilla kohta. Aasta lõpus võeti vastu veel neli programmidokumenti Falklandi saarte, Pitcairni, Wallise ja Futuna ja Prantsuse Polüneesia kohta. Nimetatutele lisandub 2017. aasta detsembris alanud Montserrat’ programmidokumendi vastuvõtmismenetlus. Programmidokument on kavas vastu võtta 2018. aasta jaanuari teisel nädalal. Rahalises mõttes moodustab see peaaegu 75 % kõigist territoriaalsetest rahastamisvahenditest. Nagu eespool märgitud, on Vaikse ookeani piirkondlik programm piirkondlikul tasandil esimene, mille puhul on lõpule viidud vormistamise etapp, samal ajal kui Kariibi mere piirkondlik programm on edukalt läbinud väljavalimisetapi. Viimasega seoses ja nagu eespool mainitud, leppisid ÜMTd pärast Kariibi merd tabanud orkaane Irma ja Maria 2017. aasta novembris Bonaire’is toimunud õpikojas kokku vähendada energiakomponendi eesmärke ja suunata ligikaudu 20 miljonit eurot vastupanuvõime suurendamisele. India ookeani ja ÜMTde vahelise temaatilise piirkondliku programmi puhul jätkub väljavalimisetapp. 2017. aastal viidi lõpule ka 11. EAFi raames rahastatavate ÜMTde assotsieerimise (OCTA) toetamise meetmete programmitöö. Nende kogumaht aastateks 2018 ja 2019 oli 1,1 miljonit eurot. Nende meetmetega toetatakse OCTAt kui institutsiooni, mis toimib tõhusa foorumina koostööks ELiga ja toetab selle liikmete ühiseid huve ELi-ÜMT assotsiatsiooni mitmes ühiste huvide valdkonnas. 2016. aastal tehtud edusammudest tulenevalt on 2017. aasta osutunud ELi-ÜMT partnerluse seisukohalt oluliseks aastaks. Selle aasta jooksul kiirenes märkimisväärselt 11. EAFi piirkondlike eraldistega seotud programmitöö, muu hulgas tõhustatud koordineerimise kaudu, ja viidi peaaegu lõpule territoriaalsete vahendite kavandamine. d)11. EAFi rakendamine Valdkondliku tulemuslikkuse reformiprogrammide rakendamine Saint-Pierre’i ja Miqueloni, Uus-Kaledoonia, Anguilla, Saba, Sint Eustatiuse ja Turksi ja Caicose puhul on 11. EAFi raames alanud ja toimub kavakohaselt. Falklandi saarte rahastamisleping allkirjastati 4. detsembril 2017. Sellega seoses on pööratud erilist tähelepanu dialoogile ÜMTdega. 2017. aasta juunis maksis komisjon välja kuue miljoni suuruse teise osamakse Saint-Pierre’ile ja Miquelonile. Koos 2016. aastal tehtud seitsme miljoni euro suuruse väljamaksega moodustab see peaaegu 50 % säästva turismi ja meretransporditeenuste toetamiseks eraldatud 26,35 miljoni suurusest kogu rahastamispaketist. See on muu hulgas 2016. aasta oktoobris alanud ja 2017. aastal tehnilisel tasandil jätkunud Saint-Pierre’i ja Miqueloni ning Euroopa Komisjoni vahelise konstruktiivse poliitilise dialoogi tulemus. Lisaks 11. EAFi eelarvetoetusprogrammide esimestele osamaksetele, mis tehti Turksi ja Caicose saartele (4 miljonit eurot) ja Anguillale (3,6 miljonit eurot) osana viivitamatutest jõupingutustest, et reageerida kiiresti eespool osutatud orkaanide Irma ja Maria järgsele olukorrale, tehti 2017. aasta detsembris Uus-Kaledooniale 11. EAFi raames esimene 5,76 miljoni suurune väljamakse tööhõive- ja tööturule integreerimise sektori toetamiseks. Sellega seoses võimaldas 2017. aasta jooksul Uus-Kaledoonia valitsusega korrapäraselt peetud poliitiline dialoog käsitleda prioriteetseid küsimusi, eelkõige neid, mis on seotud tööhõivepoliitika ja selle rakendamisega. Samuti võib rahul olla edusammudega, mis on tehtud Saba energiasektori strateegia rakendamisel. Strateegia jaoks maksti 2017. aasta detsembris 11. EAFi raames täies mahus välja esimene fikseeritud 1,9 miljoni euro suurune osamakse. Euroopa Investeerimispank (EIP) EIP haldab ÜMTde investeerimisrahastut, mille eesmärk on rahastada intressitoetusi ja tehnilist abi (5 miljonit eurot 11. EAFi ÜMTdele eraldatud rahastusest). 25 500 eurot sellest summast on kasutatud Tahitil (Prantsuse Polüneesias) võetud meetmete intressitoetusteks pärast tagasimaksmata laenusumma tühistamist. ÜMTde investeerimisrahastu raames allkirjastati 2017. aastal kaks uut laenulepingut: krediidiliin pangaga Banque Caledonienne d’Investissement summas 20 miljonit eurot, et kaasrahastada erasektori ja avaliku sektori projekte Uus-Kaledoonias. Kariibi Arengupangaga sõlmitud raamlaenuga eraldati ÜMTdele 3,8 miljonit eurot. Raamlaen on mõeldud kliimamuutuste leevendamise, nendega kohanemise ja vastupanuvõime suurendamise toetamiseks. ÜMTde assotsieerimise otsuses nähakse ette ka EIP-poolne lisarahastamine tema enda omavahenditest (kuni 100 miljoni euro ulatuses ajavahemikul 2014–2020).